KIRJALLINEN KYSYMYS P-2602/98

esittäjä(t): Wolfgang Kreissl-Dörfler (V) komissiolle

(29. heinäkuuta 1998)

Aihe: BSE-tapaukset Sveitsissä

1. Voiko komissio antaa tiedot siitä, kuinka monta BSE-tapausta Sveitsissä on tähän päivään mennessä rekisteröity tai ilmoitettu vuosittain vuoden 1990 jälkeen?

2. Mihin toimiin komissio on ryhtynyt estääkseen BSE-taudin leviämisen EU:hun sveitsiläisistä naudoista tai naudanlihasta?

3. Voiko komissio ilmoittaa, mihin toimiin Sveitsin viranomaiset ovat ryhtyneet estääkseen BSE-taudin leviämisen maasta EU-maihin ja muihin maihin vietävien nautojen tai naudanlihan kautta?

4. Tietääkö komissio, mitkä EU:n jäsenvaltiot ovat ryhtyneet toimiin estääkseen BSE-taudin leviämisen alueelleen sveitsiläisistä naudoista tai naudanlihasta? Millaiset toimet ovat tarkkaan ottaen kyseessä?

5. Onko komissiolla tarkkoja tietoja siitä, a) kuinka paljon nautoja Sveitsistä on tuotu yhteisöön vuosittain vuoden 1990 jälkeen ja b) kuinka paljon naudanlihaa yhteisöön on tuotu vuosittain vuoden 1990 jälkeen?

Komission jäsenen Franz Fischlerinkomission puolesta antama vastaus

(24. syyskuuta 1998)

1. Vuodesta 1990 lähtien Sveitsin viranomaiset ovat ilmoittaneet seuraavat määrät BSE-tapauksia:

>TAULUKON PAIKKA>

2. ja 3. Kun ensimmäiset BSE-tapaukset todettiin Sveitsissä marraskuussa 1990, maan viranomaiset ryhtyivät viipymättä samanlaisiin toimenpiteisiin, joita toteutettiin EU:n jäsenvaltioissa. Ensimmäiseksi kiellettiin 8. marraskuuta 1990 yli 6 kuukauden ikäisten nautojen aivojen, silmien, selkäytimen, pernan, kateenkorvan, suolien, näkyvän imu- ja hermokudoksen sekä imusolmukkeiden käyttö elintarvikkeissa. Tätä seurasi 1. joulukuuta 1990 joukko uusia toimenpiteitä. Näitä olivat muun muassa pakollinen BSE-tapauksista ilmoittaminen, BSE-tartunnan saaneiksi epäiltyjen nautojen teurastaminen ja niiden aivojen tutkiminen, tartunnan saaneiden eläinten ruhojen polttaminen ja niiden siemennesteen ja alkioiden tuhoaminen sekä sellaisten lehmien maidon myynnin kieltäminen, joilla on epäilty tai todettu BSE. Lisäksi määrättiin tartunnan saaneiden lehmien jälkeläisten tatuointimerkinnöistä ja kiellettiin niiden vienti. Samalla kiellettiin myös lihaluujauhon syöttäminen märehtijöille sekä elävien nautojen, tiettyjen lihavalmisteiden ja lihaluujauhon tuonti Isosta-Britanniasta.

Toukokuusta 1996 alkaen aivot, selkäydin ja silmät sekä kaikki tilalla kuolleet eläimet on tuhottava polttamalla ja syyskuussa 1996 tuli pakolliseksi kaikkien BSE-tartunnan saaneiden lehmien jälkeläisten tuhoaminen.

Edellä mainittua toimenpidettä seurasi kaikkien nautaeläinten pakollinen tuhoaminen tiloilla, joilla on ollut BSE-tapaus, jos tartunnan saanut eläin oli syntynyt 1. joulukuuta 1990 jälkeen (lihaluujauhon käytön kieltämispäivä) ja kaikkien ennen joulukuun 1. päivää 1990 syntyneiden nautaeläinten pakollinen tuhoaminen tiloilla, joilla on ollut BSE-tapaus, jos tartunnan saanut eläin oli syntynyt ennen 1. joulukuuta 1990.

Joulukuusta 1990 alkaen on asetettu erityisiä ehtoja elävien eläinten, pienten märehtijöiden ja lihavalmisteiden tuonnille.

Vuonna 1998 on otettu käyttöön täsmällisempiä erityistoimenpiteitä, joita ovat muun muassa selkärangan luiden, ristiluun ja häntien käytön kieltäminen elintarvikkeissa sekä rehuissa käytettävän talin pakollinen lämpökäsittely (133°C/20 minuuttia).Komissio on pitänyt säännöllisesti yhteyttä Sveitsin viranomaisiin, ja se on saanut täydelliset tiedot Sveitsin BSE-epidemiasta ja maan viranomaisten toimista sen suhteen. Komissio on myös tehnyt tarkastuskäyntejä tutkiakseen toimenpiteiden soveltamista Sveitsissä. Yhteydenottojen ja tarkastusten jälkeen komissio on vakuuttunut siitä, että Sveitsin viranomaiset ovat toteuttaneet oikeanlaiset toimenpiteet eikä se katso tarpeelliseksi ehdottaa Sveitsistä tuotavia eläviä eläimiä ja naudanlihaa koskevia lisätoimenpiteitä.

4. Komissio on saanut tietoja neljän jäsenvaltion toteuttamista kansallisista toimenpiteistä, jotka koskevat elävien nautaeläinten tai naudanlihan tuontia Sveitsistä. Itävalta ja Saksa kieltävät niiden tuonnin kun taas Italia ja Ranska rajoittavat tuonnin luuttomaksi leikattuun lihaan, jonka mukana on erityinen terveystodistus.

5. Elävien nautojen ja naudanlihan tuonti Sveitsistä Euroopan yhteisöön:

>TAULUKON PAIKKA>